JDF บวก 5% มั่นใจรายได้ปีนี้โต 25% หลังไตรมาส 2 พลิกกำไร 7 ล้านบาท
JDF บวก 5% มั่นใจรายได้ปีนี้โต 25% หลังไตรมาส 2 พลิกมีกำไรสุทธิ 7 ล้านบาท ดีมานด์จากสินค้าตามคำสั่งซื้อของลูกค้าและสินค้ารับจ้างผลิตเพิ่มขึ้นจากรายได้ผลิตภัณฑ์ปรุงรสอาหาร
JDF บวก 5% มั่นใจรายได้ปีนี้โต 25% หลังไตรมาส 2 พลิกมีกำไรสุทธิ 7 ล้านบาท ดีมานด์จากสินค้าตามคำสั่งซื้อของลูกค้าและสินค้ารับจ้างผลิตเพิ่มขึ้นจากรายได้ผลิตภัณฑ์ปรุงรสอาหาร
22 ส.ค. 2565

ผู้สื่อข่าวรายงานว่า วันนี้ (22 ส.ค. 65) ราคาหุ้น บริษัท เจดีฟู้ด จำกัด (มหาชน) หรือ JDF ณ เวลา 12:13 น. อยู่ที่ระดับ 3.68 บาท บวก 0.16 บาท หรือ 4.55% สูงสุดที่ระดับ 3.84 บาท ต่ำสุดที่ระดับ 3.52 บาท ด้วยมูลค่าการซื้อขาย 96.42 ล้านบาท

บริษัทรายงานผลการดำเนินงานไตรมาส 2 สิ้นสุดวันที่ 30 มิ.ย. 65 พลิกมีกำไรสุทธิ 6.81 ล้านบาท เมื่อเทียบกับงวดเดียวกันของปีก่อนขาดทุนสุทธิ 1.64 ล้านบาท โดยไตรมาส 2 ปี 65 รายได้จากสินค้าตามคำสั่งซื้อของลูกค้าและสินค้ารับจ้างผลิตเพิ่มขึ้นจากรายได้ผลิตภัณฑ์ปรุงรสอาหาร จำนวน 12.09 ล้านบาท ปัจจัยหลักๆ มาจากสถานการณ์การแพร่ระบาดของโรคติดเชื้อไวรัสโคโรนา 2019 เริ่มคลี่คลาย
ส่วนผลการดำเนินงานงวด 6 เดือนแรก สิ้นสุดวันที่ 30 มิ.ย. 65 บริษัทมีกำไรสุทธิ 7.83 ล้านบาท ลดลง 41.44% เมื่อเทียบกับงวดเดียวกันของปีก่อนมีกำไรสุทธิ 13.37 ล้านบาท
อย่างไรก็ตามหากย้อนกลับไปดูการประเมินของบริษัทยังมั่นใจเป้าหมายรายได้ทั้งปี 65 คาดว่าจะเติบโต 25% จากปี 64 ที่มีรายได้อยู่ที่ 585.7 ล้านบาท หลังจากสถานการณ์การแพร่ระบาดของไวรัสโควิด-19 เริ่มคลี่คลาย ซึ่งส่งผลให้ความต้องการอาหารทั้งในห้างสรรพสินค้าและสตรีทฟู้ด เริ่มกลับมาเป็นปกติและยังมีสินค้าใหม่ โปรตีนอบกรอบ และเครื่องจักรเข้ามาติดตั้งครบแล้วน่าจะสร้างยอดขายในไตรมาส 4/65 ให้ดีขึ้น
ขณะเดียวกันบริษัทยังมีสินค้าที่หลากหลาย มีการให้บริการที่ครบวงจร (one stop service) สามารถดูแลและให้คำปรึกษาลูกค้าตั้งแต่ขั้นตอนแรกจนถึงขั้นตอนสุดท้าย ตอบสนองความต้องการของลูกค้าได้ในหลายอุตสาหกรรมในการวิจัยและพัฒนาสูตรอาหารตามความต้องการของลูกค้า ประกอบกับมีโรงงานและสินค้ามีคุณภาพรับรองจากมาตรฐานสากล
นอกจากนี้ JDF ยังมีผู้บริหารที่มีประสบการณ์ในอุตสาหกรรมอาหารมากกว่า 30 ปี โดยปัจจุบันมีทีมวิจัยและพัฒนาสูตรอาหารกว่า 22 คน พัฒนาสูตรเครื่องปรุงรสมาแล้วกว่า 2,000 รายการ ให้แก่ลูกค้ากว่า 300 ราย